Marta Kubišová

Marta Kubišová (* 1. november 1942, České Budějovice) je česká speváčka a herečka, trojnásobná víťazka čitateľskej ankety časopisu Mladý svět Zlatý slávik.

 Životopis 
Narodila sa v rodine lekára-internistu a ženy v domácnosti, neskôr predavačky gramofónových platní v Prahe. Roku 1952 sa presťahovali do Poděbrad. Pretože sa po absolvovaní gymnázia nedostala na vysokú školu, nastúpila do práce v Poděbradských sklárňach.

Svoju spevácku kariéru začala s tanečnou skupinou, spievala v Poděbradoch a v Nymburku pri poobedných „čajoch“. V roku 1961 sa dostala v súťaži „Hledáme nové talenty“ až do finále. V roku 1962 vyhrala konkurz do Stop divadla v Pardubiciach. O rok neskôr prešla do plzeňského Divadla Alfa (hrala napr. v inscenáciách Ukradený měsíc od Ludvíka Aškenazyho, Černej sen). V septembri 1964 sa dostala vďaka Janovi Schneiderovi do pražského divadla Rokoko, kde malo na jeseň premiéru pásmo Jana Schneidera Chan & Son'. Na jeseň 1965 začala jej spolupráca s Václavom Neckářom a Helenou Vondráčkovou, keď pripravovali predstavenie Čekání na slávu. V roku 1967 vyhrala prvýkrát Zlatého slávika (za rok 1966).

Jej pieseň Modlitba pro Martu sa stala pri okupácii vojskami Varšavskej zmluvy v roku 1968 symbolom národného odporu. 1. novembra 1968 vzniklo populárne trio Golden Kids (Marta Kubišová, Václav Neckář, Helena Vondráčková). V roku 1969 vyhrala svojho druhého Zlatého slávika (za rok 1968) a vydala sa za režiséra Jana Němca. O rok neskôr opäť vyhrala Zlatého slávika, avšak cenu musela prevziať v ústraní redakcie časopisu Mladý svět kvôli začínajúcej normalizácii. Posledné vystúpenie Golden Kids sa konalo 27. januára 1970 v Ostrave, od februára mala zakázanú umeleckú činnosť. V ôsmom mesiaci nasledujúci rok potratila a prežila klinickú smrť. Po manželovej emigrácii do USA sa druhý raz vydala za režiséra Jana Moravca. Podpisom Charty 77, ktorej bola v rokoch 197778 aj hovorkyňou, sa jej sledovanie ŠtB ešte zhoršilo. 1. júna 1979 sa jej narodila dcéra Kateřina.

10. decembra 1988 vystúpila po dlhej dobe na verejnosti na demonštrácii pri príležitosti 40. výročia vyhlásenia Deklarácie ľudských práv. 21. novembra 1989, počas Nežnej revolúcie, spievala z balkóna Melantrichu na Václavskom námestí svoju Modlitbu pro Martu a tiež československú štátnu hymnu. Potom nasledovala reedícia albumu Songy a balady a už v roku 1990 štúdiové nahrávky a samostatné koncerty. Od roku 1991 spolumoderovala Adventné koncerty a od roku 1992 zas reláciu Chcete mě?. O dva roky neskôr sa vrátila spoločne s Helenou Vondráčkovou a Václavom Neckářom v spoločnom vystúpení Golden Kids Comeback. Od 2. polovice 90. rokov bolo jej domovskou scénou Divadlo Ungelt v Prahe.

17. júla 2014 mal v kinách premiéru celovečerný film režisérky Olgy Sommerovej Magický hlas rebelky, ktorý rozpráva životný príbeh Marty Kubišovej. Soundrack z filmu vydal Supraphon.

 Filmografia 
Hrala a účinkovala tiež v niekoľkých filmoch, napríklad Mučedníci lásky (1966), Jak se krade milion (1967) a televíznych seriáloch a filmoch (napr. Píseň pro Rudolfa III., Náhrdelník melancholie, Proudy lásku odnesou).

 Diskografia 
 1969 – Songy a balady, Supraphon
 1990 – Lampa, Supraphon
 1990 – Adventní písně a koledy, Supraphon
 1991 – Někdy si zpívám, Supraphon
 1993 – Songy a nálady, Popron music
 1995 – Řeka vůní, Popron music
 1996 – Bůh ví…, PolyGram
 1996 – Singly 1, Bonton Music
 1997 – Nechte zvony znít (Singly 2), Bonton Music
 1997 – Vánoce s Martou Kubišovou, Multisonic
 1997 – Sváteční setkání, Multisonic
 1998 – Dejte mi kousek louky (Singly 3), Sony Music / Bonton
 1999 – Modlitba (Singly 4), Sony Music / Bonton
 1999 – Marta Kubišová v Ungeltu, Multisonic
 1999 – Síň slávy, Sony Music / Bonton
 2000 – Tajga blues (Singly 5), Sony Music / Bonton
 2004 – Příběh / To nejlepší, Supraphon
 2004 – Já jsem já, Divadlo Ungelt
 2005 – Vítej, lásko, Supraphon
 2005 – In my world
 2009 – Ne! The Soul of Marta Kubišová, VampiSoul
 2010 – Vyznání / Zlatá kolekce (3CD), Supraphon
 2012 – Zlatá šedesátá (6CD), Supraphon
 2014 – Magický hlas rebelky, Supraphon
 2016 – Soul, Supraphon

 Ocenenia 
 1995: Medaila Za zásluhy II. stupňa od prezidenta Václava Havla
 1998: Čestná medaila T. G. Masaryka za vernosť jeho odkazu
 2002: Cena Thálie – muzikál Líp se loučí v neděli od Andrew Lloyda Webbera (Divadlo Ungelt v Prahe)
 2002: Svätováclavské vyznamenanie
 2012: Rad čestnej légie od francúzskeho veľvyslanca v Prahe „za vynikajúci príspevok k politickej slobode“ 
 2015: Dáma české kultury od ministra kultúry Daniela Hermana 
 2018: Rad Bieleho dvojkríža II. triedy od prezidenta SR Andreja Kisku 
 2023: Rad T. G. Masaryka od prezidenta ČR Petra Pavla

 Referencie 

 Literatúra 



 Pozri aj 
 Zoznam piesní Marty Kubišovej
 Bratislavská lýra
 Modlitba pro Martu

 Iné projekty 

 Externé odkazy 
 Oficiálne stránky 


 Zdroj 


Kategória:České popové speváčky
Kategória:České filmové herečky
Kategória:České televízne herečky
Kategória:Signatári Charty 77
Kategória:Hovorcovia Charty 77
Kategória:Osobnosti Nežnej revolúcie
Kategória:Držitelia Ceny Thálie
Kategória:Nositelia Medaily Za zásluhy (Česko)
Kategória:Nositelia Radu čestnej légie
Kategória:Poslanci česko-slovenského Federálneho zhromaždenia
Kategória:Osobnosti z Českých Budějovíc
Kategória:Laureáti Radu Bieleho dvojkríža II. triedy
Kategória:Nositelia Radu T. G. Masaryka